b"\n_START_ARTICLE_\nJoseph Maria Olbrich\n_START_SECTION_\nBiografia\n_START_PARAGRAPH_\nOlbrich va n\xc3\xa0ixer a Opava, a la Sil\xc3\xa8sia (actualment part de la Rep\xc3\xbablica Txeca), fou el tercer fill d'Edmund i Aloisia Olbrich. Tenia dues germanes, que moriren abans que ell naix\xc3\xa9s, i dos germans m\xc3\xa9s joves, John i Edmund Olbrich._NEWLINE_Olbrich va estudiar arquitectura a la Wiener Staatsgewerbeschule i a l'acad\xc3\xa8mia de belles arts de la mateixa ciutat, on fou distingit amb diversos premis. En destaca especialment el Prix de Rome, que li va permetre viatjar per It\xc3\xa0lia i el Nord d'\xc3\x80frica. L'any 1893 va comen\xc3\xa7ar a treballar a l'estudi d'Otto Wagner, on probablement particip\xc3\xa0 en la construcci\xc3\xb3 de bona part dels edificis del metro de Viena._NEWLINE_L'any 1897, Gustav Klimt, Olbrich, Josef Hoffmann i Coloman Moser van fundar la Secessi\xc3\xb3 de Viena. Olbrich en va dissenyar el pavell\xc3\xb3 d'exposicions, l'edifici de la Secessi\xc3\xb3 de Viena, que va esdevenir un dels s\xc3\xadmbols caracter\xc3\xadstics del moviment. L'any 1899, Ernest Llu\xc3\xads de Hessen-Darmstadt va fundar la col\xc3\xb2nia d'artistes de Darmstadt, per a qui Olbrich va dissenyar diverses cases i espais expositius. L'any seg\xc3\xbcent, Olbrich va obtenir la ciutadania de Hessen i fou nomenat catedr\xc3\xa0tic per part del gran duc. Les obres que project\xc3\xa0 en aquesta \xc3\xa8poca, especialment els pavellons d'exposici\xc3\xb3 per la Secessi\xc3\xb3 de Viena i la de Darmstadt tingueren una gran influ\xc3\xa8ncia en el desenvolupament de l'art nouveau._NEWLINE_Posteriorment, Olbrich va atendre diversos enc\xc3\xa0rrecs arquitect\xc3\xb2nics, a m\xc3\xa9s d'experimentar en l'\xc3\xa0mbit del disseny i les arts aplicades, dissenyant cer\xc3\xa0mica, mobles, enquadernacions i instruments musicals. El disseny de pati i interiors que va presentar a l'Exposici\xc3\xb3 Internacional de Louisiana van ser distingits amb el primer premi i foren molt ben vistos per la cr\xc3\xadtica de l'\xc3\xa8poca. Poc temps despr\xc3\xa9s fou nomenat membre corresponent de l'American Institute of Architects._NEWLINE_L'any 1903 es cas\xc3\xa0 amb Claire Morawe, per\xc3\xb2 poc temps despr\xc3\xa9s del naixement de la seva filla Marianne, el 8 d'agost de 1908, Olbrich moria a D\xc3\xbcsseldorf, v\xc3\xadctima d'una leuc\xc3\xa8mia."